Dagur ferðaþjónustunnar á Vesturlandi framundan „ Dagur ferðaþjónustunnar er mikilvægur vettvangur til skrafs og ráðagerða , “ segir Rósa Björk Halldórsdóttir framkvæmdastjóri Markaðsstofu Vesturlands . „ Dagur ferðaþjónustunnar verður haldinn í sal Hriflu á Bifröst fimmtudaginn 22. maí . Dagurinn hefst á aðalfundi Ferðamálasamtaka Vesturlands ( FMV ) á hádegi og eftir aðalfundinn verða nokkur áhugaverð erindi sem tengjast stoðkerfi , markaðssetningu og innviðum ferðaþjónustunnar . Í lok dagsins verða nokkrar örkynningar frá nýjum fyrirtækjum á Vesturlandi þar sem þau kynna sína starfsemi . “ Rósa segir að eitt af markmiðunum með degi ferðaþjónustunnar sé að starfsmenn í ferðaþjónustu á Vesturlandi kynnist því sem er í boði í landshlutanum svo þeir eigi betra með að vísa hver á annan . „ Annað markmiðið með þessum degi er að brýna ferðaþjónustuaðila til samstarfs fyrir háönn ársins en einnig er dagurinn mikilvægt samstarfsverkefni FMV , Markaðsstofu Vesturlands og Háskólans á Bifröst . Ný fyrirtæki og spennandi verkefni verða kynnt á Bifröst sem skiptir miklu máli fyrir landshlutann . Ég nefni Hugheima frumkvöðla - og nýsköpunarsetur Vesturlands , en Haraldur Örn Reynisson verkefnastjóri mun kynna þetta frábæra samstarfsverkefni Arion banka , KPMG og fleiri aðila . Meðal góðra gesta verður settur Ferðamálastjóri Íslands ásamt Birni Jóhannssyni umhverfisstjóra Ferðamálastofu en hann mun dvelja degi lengur í landshlutanum og fara með mér víða um Vesturland til að skoða ástand vinsælla ferðamannastaða , “ segir Rósa . Hún bætir því við að mikilvægt sé að sem flestir forsvarsmenn fyrirtækja í ferðaþjónustu og starfsmenn þeirra mæti á Dag ferðaþjónustunnar . Einnig sé mikilvægt að góð mæting verði á aðalfundinn . „ Ferðamálasamtök landshlutanna eru grasrótarsamtök ferðaþjónustunnar og mikilvægt bakland þó svo að Markaðsstofurnar hafi tekið yfir helstu verkefni samtakanna . Á aðalfundi ferðamálasamtakanna 2013 var ákveðið að setja saman félagatal svo auðveldara væri að halda utan um hverjir hefðu atkvæðisrétt á aðalfundi ferðamálasamtakanna . Stjórn FMV sendi því út valgreiðslu með mjög hóflegu gjaldi þannig að þeir ferðaþjónustuaðilar sem hafa greitt valgreiðsluna hafa atkvæðarétt á fundinum . Einnig verður tekið við greiðslu félagsgjalda á aðalfundinum . Ég hvet því alla til að mæta , “ segir Rósa Björk að endingu .